Virallinen lehti nro C 207 , 21/07/1999 s. 0003



KIRJALLINEN KYSYMYS P-2096/98 esittäjä(t): Sebastiano Musumeci (NI) komissiolle (30. kesäkuuta 1998) Aihe: Toimenpiteet johanneksenleipäpuun pelastamiseksi Välimeren maissa viime aikoina tapahtuneet maanomistukseen liittyvät muutokset ja viljelysten muuttaminen uhkaavat johanneksenleipäpuun selviytymistä. Tietyillä alueilla, kuten Sisiliassa, johanneksenleipäpuun selviytymistä ovat vaikeuttaneet rajut cercosporiosis-tapaukset, jotka aiheuttavat lehtien putoamisen kokonaan. Tämä vakava ilmiö on todellinen uhka sekä ympäristönsuojelun että talouden kannalta. Eikö komissio pidä tarpeellisena muodostaa johanneksenleipäpuun viljelyä harjoittavien jäsenvaltioiden (Italia, Espanja, Portugali ja Kreikka) edustajista koostuvan keskusteluryhmän, joka määrittäisi yhdenmukaisen kehyksen tämän niin viehättävän ja tyypillisen Välimeren kasvin pelastamiseksi? Komission jäsenen Franz Fischlerinkomission puolesta antama vastaus (3. elokuuta 1998) Komissio on tietoinen siitä, että johanneksenleipäpuun säilyttäminen on tärkeää. Lisäksi komissio katsoo, että kaikki toimenpiteet on toteutettava, jotta tämän lajin häviäminen voidaan ehkäistä. Hedelmien ja vihannesten uudessa yhteisessä markkinajärjestelyssä, joka on perustettu asetuksessa (EY) 2200/96(1), säädetään yhteisön rahoituksesta tuottajaorganisaatioille, jotka panevat täytäntöön toimenpideohjelmia, joiden tarkoituksena on parantaa hedelmien ja vihannesten tuotantoa ja markkinointia sekä ympäristönsuojelua. Nämä kansallisten viranomaisten hyväksymät toimenpideohjelmat voivat sisältää erityisiä toimenpiteitä johanneksenleipäpuun suojelemiseksi Lisäksi pähkinöitä ja johanneksenleipää koskevien neuvoston asetuksen (ETY) 1035/72 II a osastossa tarkoitettujen erityisten toimenpiteiden soveltamista koskevista yksityiskohtaisista säännöistä 18 päivänä heinäkuuta 1989 annetussa komission asetuksessa (ETY) 2159/89(2) säädetään hehtaarituesta, joka on 200-475 ecua vuodessa. Tuki perustuu enintään kymmenen vuoden suunnitelmiin, jotka on pantu täytäntöön vuosien 1989-1996 aikana. Kyseisten suunnitelmien tarkoitus on parantaa johanneksenleivän, mantelien, hasselpähkinöiden, saksanpähkinöiden ja pistaasimantelien laatua sekä markkinointia. Hyväksyttyjen suunnitelmien avulla pyritään parantamaan kyseisten tuotteiden tuotantoa ja erityisesti kasvien terveyttä koskevia toimenpiteitä. Kyseisiä suunnitelmia hallinnoivat tunnustetut tuottajaorganisaatiot. Lisäksi ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30 päivänä kesäkuuta 1992 annetun neuvoston asetuksen (ETY) 2078/92(3) täytäntöönpanon yhteydessä komissio on hyväksynyt 10. lokakuuta 1994 tekemällään päätöksellä Sisilian alueen maatalouden ympäristöohjelman. Kyseiseen ohjelmaan sisältyy laajaperäisen tuotannon säilyttämistä koskeva toimi, ja maanviljelijöille, jotka sitoutuvat kasvattamaan johanneksenleipäpuuta perinteisillä menetelmillä, myönnetään palkkio, jonka suuruus on 400 ecua hehtaarilta. Komission mukaan näillä toimenpiteillä luodaan toiminnan puitteet, joilla voidaan estää johanneksenleipäpuun häviäminen. (1) EYVL L 297, 21.11.1996. (2) EYVL L 207, 19.7.1989. (3) EYVL L 215, 30.7.1992.